b'\n_START_ARTICLE_\nOsnovna \xc5\xa1ola Maj\xc5\xa1perk\n_START_SECTION_\nObdobje pred drugo svetovno vojno\n_START_PARAGRAPH_\nO\xc5\xa0 Maj\xc5\xa1perk je bila zgrajena leta 1803 po posestniku gra\xc5\xa1\xc4\x8dine Monsberg plem. Mendelssteinu, in sicer enorazrednica. Nova \xc5\xa1ola je bila odprta novembra 1901 z odlokom biv\xc5\xa1ega cerkvenega krajnega \xc5\xa1tajerskega de\xc5\xbeelnega \xc5\xa1olskega sveta. U\xc4\x8denci so prihajali v \xc5\xa1olo iz Maj\xc5\xa1perka, Le\xc5\xa1ja, Stane\xc4\x8dke vasi, Skrbelj, Pre\xc5\xa1e, Brega, Koritnega, Medvedc, Sestr\xc5\xbe, Podlo\xc5\xbe in Sve\xc4\x8de. Na \xc5\xa1oli so bili zaposleni \xc5\xa1tirje u\xc4\x8ditelji. U\xc4\x8dni jezik je bil slovenski, obvezno pa se je pou\xc4\x8devala tudi srbohrva\xc5\xa1\xc4\x8dina. V \xc5\xa1oli je bil organiziran tudi verouk, ki ga je pou\xc4\x8deval duhovnik iz \xc5\xbeupnijskega urada v Maj\xc5\xa1perku. Prostori v \xc5\xa1oli niso bili namenjeni samo pou\xc4\x8devanju, ampak je imel v pritli\xc4\x8dju \xc5\xa1ole stanovanje tudi ravnatelj. V letu 1926/1927 so u\xc4\x8denci bolehali za \xc5\xa1pansko gripo. V tem letu sta dru\xc5\xbeini Kubricht in Novak iz Hamer bogato obdarili \xc5\xa1olarje za miklav\xc5\xbeevo in bo\xc5\xbei\xc4\x8d. V \xc5\xa1olskem letu 1930/1931 sta med \xc5\xa1olsko mladino razhajali davica in \xc5\xa1krlatinka. V \xc5\xa1olskem letu 1934/1935 je umrl velik dobrotnik \xc5\xa1ole, Karel Kubricht. Zdravstveno stanje je v \xc5\xa1olskem letu 1935/36 poslab\xc5\xa1ala epidemija mumpsa. Zaradi hitrega \xc5\xa1irjenja je v le nekaj tednih obolelo 200 otrok. V \xc5\xa1olskem letu 1938/1939 so se pri\xc4\x8dele oro\xc5\xbene vaje, na katere so bili poklicani tudi o\xc4\x8detje u\xc4\x8denk in u\xc4\x8dencev, zaradi \xc4\x8desar so bele\xc5\xbeili ve\xc4\x8dje \xc5\xa1tevilo izostankov od pouka. V \xc4\x8dasu pred drugo svetovno vojno je bil \xc5\xa1olski upravitelj Zvonko Predan.\n_START_SECTION_\nObdobje med drugo svetovno vojno\n_START_PARAGRAPH_\nOktobra 1940 je v vas prispela prva patrola sedmih Nemcev, med drugim so v kraju zasedli tudi \xc5\xa1olo. Nemci so izvajali aretacije in ustrahovali ljudstvo, mnogo ljudi so izgnali v Srbijo. Pri\xc4\x8deli so z vsiljevanjem nem\xc5\xa1\xc4\x8dine, vendar so naleteli na odpor. \xc5\xa0tevilo otrok kljub vojni ni upadlo. V \xc5\xa1olskem letu 1943/1944 sta se v \xc5\xa1oli naselila nem\xc5\xa1ka policija in Gestapo. U\xc4\x8denci so bili na \xc5\xa1oli pod vplivom nem\xc5\xa1kih u\xc4\x8diteljev. Poleg u\xc4\x8diteljev so jih pou\xc4\x8devale tudi natakarice in frizerke, tako imenovane \xc2\xbbnem\xc4\x8durke\xc2\xab. V \xc5\xa1oli so ve\xc4\x8dino \xc4\x8dasa le prepevali in telovadili. \xc5\xa0olski obisk je bil srednji, saj ni bilo \xc5\xa1olske obveze, tudi u\xc4\x8dni uspeh je bil slab. Okupator je zapustil \xc5\xa1olo v zelo slabem stanju, denarja za obnovo ni bilo. Uredili so le \xc5\xa1olski vrt in popravili plotove. Med u\xc4\x8denci so se za\xc4\x8dele kazati velike socialne razlike. Zaradi vojne je  primanjkovalo oblek in obutve, zaradi \xc4\x8desar so otroci v zimskem \xc4\x8dasu precej zaostajali.\n_START_SECTION_\nObdobje po drugi svetovni vojni\n_START_PARAGRAPH_\n\xc5\xa0olski upravitelj je bil tudi po vojni Zvonko Predan.V \xc5\xa1olskem letu 1948/1949 je bila uvedena sedemletna \xc5\xa1olska obveznost, s tem se je v petem razredu odprl predmetni pouk. V \xc5\xa1olskem letu 1950/1951 se je Sedemletna \xc5\xa1ola preimenovana v Ni\xc5\xbejo gimnazijo. \xc5\xa0olsko leto 1958/1959 se je odvijalo v znamenju \xc5\xa1olske reforme \xe2\x80\x93 enotno osemletno obvezno \xc5\xa1olanje. Uvedeni sta bili dve novi avtobusni progi: Maj\xc5\xa1perk\xe2\x80\x93Maribor in Ptuj\xe2\x80\x93Ljubljana, kar je bilo za sam kraj velikega pomena. V \xc5\xa1olskem letu 1959/1960 je postala ravnateljica Ivanka Golob. Ob zaklju\xc4\x8dku tega leta je bilo izvedeno ocenjevanje u\xc4\x8dencev, kakor je predvideval novi \xc5\xa1olski zakon. To je bil eden najpomembnej\xc5\xa1ih dogodkov za \xc5\xbeivljenje in delo \xc5\xa1ole. \xc5\xa0olska stavba je dobila nov napis osnovna \xc5\xa1ola. V \xc5\xa1olskem letu 1962/1963 se je k \xc5\xa1oli Maj\xc5\xa1perk priklju\xc4\x8dila podru\xc5\xbenica O\xc5\xa0 Naraplje, v naslednjem \xc5\xa1olskem letu pa \xc5\xa1e O\xc5\xa0 Ptujska Gora.V \xc5\xa1olskem letu 1965/1966 je bil izglasovan investicijski program za paviljonsko \xc5\xa1olo. Decembra 1965 so se pri\xc4\x8deli prvi izkopi za gradnjo nove \xc5\xa1ole. Te\xc5\xbeko pri\xc4\x8dakovano telovadnico so pri\xc4\x8deli graditi v \xc5\xa1olskem letu 1974/1975. V \xc5\xa1olskem letu 1976/1977 je odstopila ravnateljica Ivanka Golob, njeno mesto pa je zavzel Ivan Smolej. V tem letu je iz\xc5\xa1lo tudi \xc5\xa1olsko glasilo Mlada rast. Golobovo je v letu 1982/1983 nadomestil \xc5\xa0tefan Cvahte.\n_START_SECTION_\nObdobje samostojne Slovenije\n_START_PARAGRAPH_\nV \xc5\xa1olskem letu 1990/1991 so pri\xc4\x8deli uporabljati prenovljene u\xc4\x8dne na\xc4\x8drte. V \xc5\xa1olskem letu 1994/1995 je ravnatelj postal Rajko Jurgec. Dan \xc5\xa1ole so obele\xc5\xbeili 23. aprila, na njem so predstavili projekt Dravinja, ki velja za prvi projekt \xc5\xa1ole. V \xc5\xa1olskem letu 1996/1997 so sprejeli dogovor, da se bo dan \xc5\xa1ole praznoval 3. decembra, saj je bila leta 1966 na ta dan otvoritev prizidka telovadnice. Oktobra istega \xc5\xa1olskega leta so se pri\xc4\x8deli prvi pohodi po Halo\xc5\xa1ki planinski poti. V letu 1996/1997 je bila tudi otvoritev novega vrtca na Bregu. Leta 2003 je minilo 200 let, odkar v Maj\xc5\xa1perku poteka organiziran pouk. Jubilej so v \xc5\xa1olskih letih 2002/2003 in 2003/2004 obele\xc5\xbeili s prireditvami in dejavnostmi, ki so jih poimenovali Od prve lastovke do dvestote pomladi, vse skupaj pa nadgradili z izdajo zbornika z istoimenskim naslovom. Septembra 2003 sta \xc5\xbeupanja  Darinka Fakin in ravnatelj \xc5\xa1ole Rajko Jurgec polo\xc5\xbeila temeljni kamen za novo \xc5\xa1olo. Septembra 2003/2004 se je za\xc4\x8del izvajati program devetletke, in sicer v prvem in sedmem razredu. Prva generacija u\xc4\x8dencev je sedla v \xc5\xa1olske klopi nove \xc5\xa1ole v \xc5\xa1olskem letu 2005/2006._NEWLINE_Marca 2008 je postal ravnatelj Branko Lah. Od za\xc4\x8detka \xc5\xa1olskega leta 2010/2011 imajo u\xc4\x8ditelji na doma\xc4\x8di strani \xc5\xa1ole svoje spletne strani, kjer lahko u\xc4\x8denci in star\xc5\xa1i pridobijo informacije v povezavi s poukom in aktivnostmi na \xc5\xa1oli. V \xc5\xa1olskem letu 2011/12 je prednostna naloga O\xc5\xa0 Maj\xc5\xa1perk izbolj\xc5\xa1evanje kompeten\xc4\x8dnosti na podro\xc4\x8dju \xc2\xbbizra\xc5\xbeanja v materinem jeziku\xc2\xab, s poudarkom na bralni pismenosti.\n_START_SECTION_\nPodru\xc5\xbeni\xc4\x8dna \xc5\xa1ola Ptujska Gora\n_START_PARAGRAPH_\nNa Ptujski Gori je \xc5\xbee leta 1677 pou\xc4\x8deval magister, \xc5\xbeupan in organist Janez Cigler. Leta 1832 je patronat cerkve dal zgraditi \xc5\xa1olo na trgu, ki je imela eno u\xc4\x8dilnico. \xc5\xa0olo je obiskovalo 38 otrok. V letu 1870 je bila ustanovljena deljena enorazredna me\xc5\xa1ana ljudska \xc5\xa1ola s 187 u\xc4\x8denci. V letu 1880 je \xc5\xa1tajerski de\xc5\xbeelni svet izdal odlok, da se \xc5\xa1ola raz\xc5\xa1iri v dvorazrednico. Ker je \xc5\xa1tevilo otrok v naslednjih letih poraslo \xc4\x8dez 200, je okrajni \xc5\xa1olski svet leta 1898 z odlokom privolil v zidanje nove \xc5\xa1ole na Ptujski Gori. Pouk v novo zgrajeni \xc5\xa1oli, ki slu\xc5\xbei temu namenu \xc5\xa1e danes, se je pri\xc4\x8del novembra 1900, vpisanih je bilo 236 u\xc4\x8dencev. V \xc4\x8dasu druge svetovne vojne so \xc5\xa1olo zasedli nem\xc5\xa1ki u\xc4\x8ditelji in uni\xc4\x8dili arhiv in obe knji\xc5\xbenici. \xc5\xa0tevilo otrok v \xc4\x8dasu vojne ni znano. Od leta 1945 je \xc5\xa1tevilo otrok upadalo, leta 1960 jo je obiskovalo 193 u\xc4\x8dencev, 1967 pa \xc5\xbee 143. Leta 1942 je \xc5\xa1ola postala podru\xc5\xbenica \xc5\xa1ole na Ptujski Gori. Do leta 1973 je pouk potekal v te\xc5\xbekih prostorskih in higienskih pogojih, saj je bila \xc5\xa1olska zgradba dotrajana, zato so za\xc4\x8deli z obnovo. Po dveh letih je \xc5\xa1ola dobila podobo, kot jo ima danes. \xc5\xa0tevilo otrok je v naslednjih letih \xc5\xa1e nadalje upadalo, v \xc5\xa1olskem letu 1999/2000 so pri\xc4\x8deli z delno kombinacijo v prvem in drugem razredu. V \xc5\xa1olskem letu 2000/01 so praznovali 100-letnico; \xc5\xa1olo je obiskovalo 39 u\xc4\x8dencev in osem u\xc4\x8dencev male \xc5\xa1ole. Program  devetletne osnovne \xc5\xa1ole se je pri\xc4\x8del izvajati v \xc5\xa1olskem letu 2003/2004.\n_START_SECTION_\n= Podru\xc5\xbeni\xc4\x8dna \xc5\xa1ola Stoperce\n_START_PARAGRAPH_\nZa\xc4\x8detek \xc5\xa1olske izobrazbe v Stopercah sega v leto 1813. Prvi u\xc4\x8ditelj, Jo\xc5\xbeef Kristan, je bil tudi organist in cerkovnik v stoper\xc5\xa1ki fari. Prvotno je bil pouk v cerkovnikovem stanovanju. Leta 1822 je stoper\xc5\xa1ki \xc5\xbeupan Bla\xc5\xbe Kamen\xc5\xa1ek prisostvoval blagoslovitvi dograjenega \xc5\xa1olskega poslopja. _NEWLINE_Poglavitno opravilo prvega u\xc4\x8ditelja Jo\xc5\xbeefa Kristana so bili posli cerkvene slu\xc5\xbebe. Leta 1893 se je enorazredna \xc5\xa1ola raz\xc5\xa1irila v dvorazrednico. _NEWLINE_Leta 1904 je bil zaradi pove\xc4\x8danja \xc5\xa1tevila otrok za 14 let uveden poldnevni pouk. Od ustanovitve \xc5\xa1ole v Stopercah do njene okupacije 1941 je slu\xc5\xbebovalo 35 u\xc4\x8diteljev.Najdalj\xc5\xa1o dobo sta dosegla prvi u\xc4\x8ditelj Jo\xc5\xbeef Kristan in Eliza Kukovec. Slednja je slu\xc5\xbebovala v Stopercah 38 let, \xc4\x8deprav je imela spri\xc4\x8devalo za me\xc5\xa1\xc4\x8danske \xc5\xa1ole. Prejela je odlikovanje Sveta Sava V. reda za zasluge v \xc5\xa1olski slu\xc5\xbebi kot upraviteljica. _NEWLINE_Tik pred za\xc4\x8detkom vojne je bilo na \xc5\xa1oli 187 u\xc4\x8dencev in trije u\xc4\x8ditelji. _NEWLINE_Stoper\xc5\xa1ka osemletka zaradi izseljevanja mladine ni dolgo \xc5\xbeivela, \xc5\xbee leta 1963 sta bila ukinjena sedmi in osmi razred. _NEWLINE_Leta 1977 je \xc5\xa1ola postala podru\xc5\xbenica O\xc5\xa0 Maj\xc5\xa1perk.\n_START_SECTION_\nEnota Vrtec Maj\xc5\xa1perk\n_START_PARAGRAPH_\nVrtec Maj\xc5\xa1perk je z delovanjem pri\xc4\x8del leta 1996. Do leta 1998 je sodil pod Javni zavod Vrtec Ptuj, z reorganizacijo novih ob\xc4\x8din in zavodov pa se je leta 1998 priklju\xc4\x8dil k Javnemu zavodu O\xc5\xa0 Maj\xc5\xa1perk. _NEWLINE_Enoto Vrtec Maj\xc5\xa1perk so v \xc5\xa1olskem letu 2010/2011 sestavljali trije oddelki vrtca na Bregu, en oddelek v O\xc5\xa0 Maj\xc5\xa1perk in en oddelek vrtca na podru\xc5\xbeni\xc4\x8dni \xc5\xa1oli Ptujska Gora.\n_START_SECTION_\n\xc5\xa0olski okoli\xc5\xa1\n_START_PARAGRAPH_\nOsnovna \xc5\xa1ola Maj\xc5\xa1perk obsega u\xc4\x8dence Ob\xc4\x8dine Maj\xc5\xa1perk oziroma KS: Maj\xc5\xa1perk, Ptujska Gora in Stoperce. _NEWLINE_Mati\xc4\x8dna \xc5\xa1ola obsega naslednje vasi oziroma naselja: Maj\xc5\xa1perk, Breg, Jelovice, Koritno, Le\xc5\xa1je, Medvedce, Sestr\xc5\xbee, Naraplje, Plajnsko, Pre\xc5\xa1a, Site\xc5\xbe, Skrblje, Stane\xc4\x8dka vas in Spodnja Sve\xc4\x8da. _NEWLINE_Podru\xc5\xbenica Ptujska Gora obsega naslednje vasi oziroma naselja: Doklece, Jan\xc5\xa1ki Vrh, Podlo\xc5\xbee, Ptujska Gora, Slape, Bole\xc4\x8dka vas in Stogovci._NEWLINE_Podru\xc5\xbenica Stoperce obsega naslednje vasi oziroma naselja: Grdina, Stoperce, Dol pri Stopercah, Kup\xc4\x8dinji Vrh in Zgornja Sve\xc4\x8da.\n_START_SECTION_\nProjekti O\xc5\xa0 Maj\xc5\xa1perk\n_START_PARAGRAPH_\nO\xc5\xa0 Maj\xc5\xa1perk sodeluje v raznih projektih in nate\xc4\x8dajih, ki so stalnica ali pa so ponujeni med \xc5\xa1olskim letom. Nekateri izmed projektov so: Nasilje je out, mi smo in; Knjigobube; Zlati Son\xc4\x8dek; Krpan; Rastem s knjigo; Zdrava \xc5\xa1ola; Pasav\xc4\x8dek; Policist Leon svetuje; Turizmu pomaga lastna glava; E-knjiga; Spoznavajmo dr\xc5\xbeave EU; Go-car-go; Male sive celice in drugo._NEWLINE_\xc5\xa0ola je aktivna tudi na \xc5\xa1tevilnih \xc5\xa1portnih tekmovanjih, kot so odbojka, ko\xc5\xa1arka, nogomet, rokomet, atletika, plavanje in plesno tekmovanje, od leta  2009/10 sodeluje tudi v \xc5\xa0olski ko\xc5\xa1arka\xc5\xa1ki ligi \xc5\xa0KL. _NEWLINE_V \xc5\xa1olskem letu 2010/2011 so na mati\xc4\x8dni in podru\xc5\xbeni\xc4\x8dnih \xc5\xa1olah v sklopu projekta Zdrav \xc5\xbeivljenjski slog pri\xc4\x8deli izvajati dodatne ure \xc5\xa1portne vzgoje._NEWLINE_V okviru projektov je bila O\xc5\xa0 Maj\xc5\xa1perk izbrana za poskusno uvajanje drugega tujega jezika. Od \xc5\xa1olskega leta 2010/2011 uvajajo v sedmem razredu kot drugi tuj jezik nem\xc5\xa1\xc4\x8dino.'